RESOLUCIÓN do 15 de decembro de 2009 pola que se aproba a convocatoria ordinaria para a obtención da avaliación previa á contratación de profesorado universitario polas universidades do sistema universitario de Galicia e se abre o prazo para a presentación de solicitudes.
AXENCIA PARA A CALIDADE DO SISTEMA UNIVERSITARIO DE GALICIA — III. OUTRAS DISPOSICIÓNS — 30/12/2009

A Axencia para a Calidade do Sistema Universitario de Galicia (ACSUG) ten atribuída, a través da disposición adicional vixésimo sétima da Lei 3/2002, do 29 de abril, de medidas de réxime fiscal e administrativo, dentro do ámbito da comunidade autónoma, a competencia para realizar as avaliacións das actividades docentes, investigadoras e de xestión do profesorado para poder ser contratado en determinadas figuras polas universidades do sistema universitario de Galicia (SUG), de conformidade co establecido na Lei orgánica 6/2001, do 21 de decembro, de universidades, na redacción dada pola Lei orgánica 4/2007, do 12 de abril, e co Decreto 266/2002, do 6 de setembro, de contratación de profesorado universitario.
Por outra banda, os novos estatutos da ACSUG, publicados mediante a Resolución do 10 de decembro de 2008, da Dirección Xeral de Ordenación e Calidade do Sistema Universitario de Galicia, e o Decreto 326/2009, do 11 de xuño, polo que se modifica o 270/2003, do 22 de maio, regulador da ACSUG, configuraron a Comisión Galega de Informes, Avaliación, Certificación e Acreditación (CGIACA) como o órgano superior en materia de avaliación, competente para a elaboración dos protocolos e procedementos específicos de avaliación e informe.
Posteriormente, coa orde da Consellería de Educación e Ordenación Universitaria do 17 de setembro de 2009 unificouse a normativa existente relativa aos distintos procesos de avaliación e informe atribuídos á ACSUG, previos á contratación, progresión e consolidación do profesorado universitario. Así mesmo, reguláronse os supostos de validacións automáticas e establécense un procedemento común a seguir nos distintos procesos.
Finalmente a CGIACA, en virtude das competencias que ten atribuídas, aprobou no seu Acordo do 10 de novembro de 2009 o protocolo relativo á avaliación e informe para a contratación de profesorado polas universidades integrantes do SUG, aplicable á emisión pola ACSUG da avaliación necesaria para poder ser contratado por algunha das universidades integrantes do sistema universitario de Galicia (SUG), como profesorado contratado doutor, profesorado axudante doutor e profesorado de universidade privada, así como para a emisión do informe necesario para a contratación excepcional de profesorado colaborador a que se fai referencia no Real decreto 989/2008, do 13 de xuño.
De conformidade co exposto, a presidenta do Consello de Dirección da ACSUG, en virtude das competencias que ten delegadas por Resolución do 21 do setembro de 2006 (DOG do 3 de outubro),
RESOLVE:
Primeira.-Obxecto.
Apróbase a convocatoria para a presentación de solicitudes por parte dos interesados que desexen obter a avaliación exixida para poder ser contratados como persoal docente e investigador por algunha das universidades integrantes do sistema universitario de Galicia (SUG), como profesorado contratado doutor, de universidade privada e axudante doutor, de conformidade co disposto na Lei orgánica 6/2001, do 21 de decembro, de universidades, na redacción dada pola Lei orgánica 4/2007, do 12 de abril; e que debe emitir a Axencia para a Calidade do Sistema Universitario de Galicia (ACSUG).
Segunda.-Destinatarios.
Poderán presentar a súa solicitude todas aquelas persoas que desexen obter a avaliación a que se fai referencia na base anterior, que posúan o título de doutor e non se atopen en ningún dos supostos regulados no artigo 4 da orde da Consellería de Educación e Ordenación Universitaria do 17 de setembro de 2009, pola que se regula a avaliación e informe da ACSUG previos á contratación de profesorado contratado doutor, axudante doutor, de universidade privada e colaborador.
Cando algún solicitante se atope nalgún dos supostos regulados no artigo citado, a ACSUG arquivará a solicitude comunicándolle ao interesado a cualificación automática correspondente.
Terceira.-Solicitudes.
As solicitudes de avaliación, de conformidade co disposto no artigo 9 da citada Orde do 17 de setembro de 2009, dirixiranse á presidenta da ACSUG e, sen prexuízo do establecido na base seguinte, presentaranse no modelo normalizado de instancia que se publica para o efecto como anexo a esta resolución.
As solicitudes poderán presentarse en calquera dos rexistros relacionados no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, e deberán indicar para cal ou cales das modalidades contractuais solicitan a avaliación. No caso de que se solicite máis dunha figura contractual, farase na mesma instancia.
Cuarta.-Requisitos de presentación da solicitude e alegación dos méritos.
1. A instancia e o curriculum vitae deberanse cubrir necesariamente en formato dixital, nos modelos dispoñibles na aplicación informática, á cal se poderá acceder a través da páxina web www.acsug.es.
Unha vez cubertos dixitalmente estes documentos será necesario imprimir a instancia (anexo) que, unha vez asinada debidamente, deberá presentarse ante a ACSUG do xeito que se indica na base anterior, xunto unha copia do documento acreditativo da personalidade do solicitante (DNI ou equivalente) e unha copia do xustificante do título de doutor.
Achegarase unha única copia desta documentación, con independencia do número de figuras contractuais para as que se solicite a avaliación.
2. Só se valorarán os méritos que aparezan alegados no citado curriculum vitae dixital.
Quinta.-Xustificación dos méritos curriculares.
1. Os interesados deberán xustificar axeitadamente os méritos curriculares que aleguen. Os méritos que se relacionan a continuación soamente serán tidos en conta cando se xustifiquen do xeito que expresamente se indica:
-A docencia universitaria regrada xustificarase cun certificado, da secretaría xeral ou da correspondente vicerrectoría da universidade en que se prestase aquela, no cal deberán constar as materias e o número de horas impartidas.
-O expediente académico xustificarase a través dun certificado expedido pola autoridade competente.
-Os cursos e másters recibidos xustificaranse co correspondente certificado en que conste o número de horas destes.
-As bolsas e as axudas acreditaranse a través da credencial emitida polo organismo pagador destas.
-Os proxectos e contratos de investigación competitivos e non competitivos xustificaranse coa documentación en que conste a súa concesión por parte do organismo pagador, as características, o posto ocupado como membro do proxecto e o seu carácter internacional, interuniversitario ou interdepartamental.
-A actividade profesional desenvolvida xustificarase prioritariamente coa presentación da copia dos correspondentes contratos de traballo e o certificado de vida laboral da Seguridade Social.
-Para acreditar libros, artigos e demais publicacións será suficiente con entregar unha copia simple da primeira e última folla, índice e folla onde figure o ISBN, ISSN, depósito legal, etc.
-No caso de traballos aceptados e pendentes de publicación xustificaranse cun certificado da editorial ou organismo responsable da publicación.
2. Non será necesario o cotexo da documentación acreditativa dos méritos curriculares, tendo en conta que o solicitante asina unha declaración de veracidade respecto da certeza dos datos que fai constar na instancia e no curriculum vitae, así como de toda a documentación xustificativa que xunta á solicitude, asumindo as responsabilidades que puidesen derivar das inexactitudes que consten nestes documentos. A ACSUG poderá solicitar ao solicitante os orixinais ou copias compulsadas desta documentación en calquera momento previo á resolución das solicitudes.
3. Unha vez rematado o prazo para a presentación de solicitudes non se admitirá ningunha documentación xustificativa dos méritos curriculares. As correspondentes avaliacións faranse con base nos xustificantes dos méritos que achegasen os interesados ata ese momento.
4. Sen prexuízo do disposto no parágrafo anterior, a ACSUG poderá requirir dos solicitantes as aclaracións e concrecións que considere oportunas en relación cos méritos alegados nos seus curriculos, sempre que fosen xustificados con anterioridade a que rematase o prazo de presentación de solicitudes.
5. De conformidade co artigo 35 f) da Lei 30/1992, do 26 de novembro, de réxime xurídico das administracións públicas do procedemento administrativo común, no caso de que xa se solicitase a avaliación en anteriores convocatorias, non será necesaria a presentación da documentación xustificativa dos méritos curriculares a que se refire esta base que xa se atopen en poder da ACSUG. Esta circunstancia farase constar na solicitude. Os méritos curriculares obtidos con posterioridade a anterior solicitude de avaliación deberán ser xustificados.
Sexta.-Admisión a trámite, emenda e mellora da solicitude.
1. De conformidade co establecido no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, a ACSUG comprobará que as solicitudes cumpran cos requisitos exixidos no punto primeiro do artigo da citada lei e demais normativa específica de aplicación, necesarios para admitir a trámite as solicitudes.
2. Xunto co modelo normalizado de instancia (anexo I) será imprescindible xuntar a seguinte documentación:
-Copia do documento acreditativo da personalidade do solicitante (DNI ou equivalente).
-Copia do xustificante do título de doutor.
3. Cando as solicitudes non cumpran con estes requisitos ou non xunten os documentos exixidos no punto anterior, requirirase o interesado para que proceda á súa emenda de conformidade co disposto no artigo 71 da citada Lei 30/1992. De non facelo, considerarase que desiste da súa petición e arquivarase o expediente nos termos previstos no citado artigo.
Sétima.-Prazo.
O prazo para a presentación das solicitudes será de 40 días naturais contados desde o día seguinte ao da publicación desta resolución no Diario Oficial de Galicia.
Oitava.-Procedemento de avaliación.
De conformidade co establecido na alínea b) do artigo 10 da orde da Consellería de Educación e Ordenación Universitaria do 17 de setembro de 2009, as avaliacións realizaranse de conformidade co establecido para o efecto no protocolo de avaliación e informe para a contratación de profesorado polas universidades integrantes do sistema universitario de Galicia aprobado por acordo da Comisión Galega de Informes, Avaliación, Certificación e Acreditación (CGIACA) o 10 de novembro de 2009, publicado na páxina web www.acsug.es.
Novena.-Acordos de avaliación.
De conformidade co establecido na alínea a) do artigo 10 da orde da Consellería de Educación e Ordenación Universitaria do 17 de setembro de 2009 e co establecido no artigo 22 dos estatutos da ACSUG, correspóndelle á CGIACA a competencia para a emisión das avaliacións a que se fai referencia na base primeira.
Os acordos serán motivados e notificaránselles aos solicitantes nos seis meses seguintes ao peche do prazo de presentación de solicitudes.
Décima.-Recurso.
Os acordos adoptados pola CGIACA esgotan a vía administrativa polo que, de conformidade co disposto no artigo 116 da Lei 30/1992, poderán ser impugnados en reposición ante o mesmo órgano que os ditou ou ser impugnados directamente ante a xurisdición contencioso-administrativa, de conformidade co disposto na Lei 29/1998, do 13 de xullo, reguladora da xurisdición contencioso-administrativa.
Décimo primeira.-Protección de datos de carácter persoal.
Nesta convocatoria cúmprese co indicado na Lei orgánica 15/1999, do 13 de decembro, de protección de datos de carácter persoal (BOE nº 298, do 14 de decembro), poñendo en coñecemento dos interesados o dereito de acceso, rectificación, cancelación e oposición ao tratamento dos seus datos persoais, que poderán exercer mediante escrito dirixido á Axencia para a Calidade do Sistema Universitario de Galicia, Lamas de Abade, s/n, CIFP Compostela 5º andar, 15702 Santiago de Compostela (A Coruña).
Décimo segunda.-Entrada en vigor.
Esta resolución producirá efectos a partir do día seguinte ao da súa publicación no Diario Oficial de Galicia.
Santiago de Compostela, 15 de decembro de 2009.
María Patrocinio Morrondo Pelayo
Presidenta do Consello de Dirección da Axencia para a Calidade do Sistema Universitario de Galicia
Ver referencia pdf "25300D009P153.PDF"
Declaración de veracidade
Nome e apelidos:
DNI ou equivalente:
Quen asina abaixo declara que son certos os datos que fai constar na instancia e no curriculum vitae, así como toda a documentación xustificativa que se xunta a esta solicitude de avaliación previa á contratación de profesorado, e asume, en caso contrario, as responsabilidades que pudiesen derivar das inexactitudes que consten nestes documentos.
Santiago de Compostela, ... de ... de 20...
Sinatura: